Ալեքսեյ Կոսիգին

Ալեքսեյ Նիկոլաևիչ Կոսիգին (, ), ռուս խորհրդային քաղաքական գործիչ, ԽՄԿԿ ԿԿ քաղբյուրոյի անդամ, ԽՍՀՄ Նախարարների խորհրդի նախագահ։ ԽՄԿԿ անդամ (1927)։

1919-1921 թվականներին կամավոր ծառայել է կարմիր բանակում։ 1935 թվականին ավարտել է Լենինգրադի Կիրովի անվան տեքստիլ ինստիտուտը։ 1937 թվականին նշանակվել է մանվածքա-ջուլհակային գործարանի տնօրեն։ 1938 թվականին ղեկավար կուսակցական աշխատանք է կատարել Լենինգրադում։ 1939 թվականին նշանակվել է ԽՍՀՄ տեքստիլ արդյունաբերության ժողկոմ, 1940-1946 թվականներին՝ ԽՍՀՄ ժողկոմխորհի նախագահի տեղակալ, միաժամանակ (1943-1946)՝ ՌԽՖՍՀ ժողկոմխորհի նախագահ։ 

Երկրորդ համաշխարհային պատերազմի տարիներին եղել է Պաշտպանության պետական կոմիտեի անդամ, ինչպես նաև էվակուացիոն խորհրդի նախագահի տեղակալ, և նրան հանձնարարված է եղել տարհանել խորհրդային արդյունաբերական ձեռնարկություններն այն տարածքներից, որոնք շուտով օկուպացվելու էին Նացիստական Գերմանիայի ուժերի կողմից։ 

1946-1953 թվականների մարտին եղել է ԽՍՀՄ Մինիստրների խորհրդի նախագահի տեղակալ, միաժամանակ (1948)՝ ԽՍՀՄ ֆինանսների նախարար։ 1949-1953 թվականներին՝ ԽՍՀՄ թեթև արդյունաբերության, 1953 թվականից՝ ԽՍՀՄ թեթև և սննդի արդյունաբերության, ապա՝ ԽՄՀՄ լայն սպառման արդյունաբերական ապրանքների նախարար (մինչև 1954 թվականի Փետրվար), միաժամանակ, 1953 թվականի դեկտեմբերից ԽՄՀՄ Մինիստրների խորհրդի նախագահի տեղակալ (այս պաշտոնում եղել է նաև 1954 թվականի Փետրվարից մինչև 1956 թվականի դեկտեմբերը)։ 1957 թվականին նշանակվել է ԽՍՀՄ Պետպլանի նախագահի առաջին տեղակալ, 1957 թվականի հուլիսից՝ ԽՄՀՄ Մինիստրների խորհրդի նախագահի տեղակալ և 1959-1960 թվականներին՝ միաժամանակ ԽՍՀՄ Պետպլանի նախագահ, 1960 թվականից՝ ԽՍՀՄ Մինիստրների խորհրդի նախագահի առաջին տեղակալ, 1964 թվականի հոկտեմբերից՝ նախագահ։ Եղել է նաև ԽՄԿԿ XVIII-XXV համագումարների պատգամավոր, ԽՄԿԿ ԿԿ անդամ (1939-1980)։

1946-1948 թվականներին եղել է ՀամԿ(բ)կ ԿԿ-ի քաղբյուրոյի անդամության թեկնածու, 1948-1952 թվականներին՝ անդամ։ 1952-1953, 1957-1960 թվականներին՝ ԽՄԿԿ ԿԿ Նախագահության անդամության թեկնածու, 1960-1966 թվականներին՝ անդամ։ 

Միջազգային կոնֆերանսներում և խորհրդակցություններում բազմիցս ներկայացրել է խորհրդային Միությունը, գլխավորել խորհրդային կուսակցական-կառավարական պատվիրակությունները։ Եղել է ԽՍՀՄ II-X գումարումների Գերագույն խորհրդի պատգամավոր։ 

1964 և 1974 թվականներին արժանացել է սոցիալիստական աշխատանքի հերոսի կոչման։ Պարգևատրվել է Լենինի 6, Հոկտեմբերյան հեղափոխության և Կարմիր դրոշի շքանշաններով։

Ծանոթագրություններ 

Խորհրդային պետական գործիչներ
Մոսկվա քաղաքում մահացածներ
Լենինի շքանշանի ասպետներ
Սոցիալիստական աշխատանքի հերոսներ
«1941-1945 թթ. Հայրենական մեծ պատերազմում Գերմանիայի դեմ տարած հաղթանակի համար» մեդալակիրներ
Հոկտեմբերյան հեղափոխության շքանշանով պարգևատրվածներ
ԽՄԿԿ անդամներ
ԽՍՀՄ քաղաքական գործիչներ
«Հայրենական մեծ պատերազմի ժամանակ կատարած անձնվեր աշխատանքի համար» մեդալակիրներ
ԽՍՀՄ ԳԽ 10-րդ գումարման պատգամավորներ
Խորհրդային ճարտարագետներ